Birthe Rønn Hornbech (V), 2005-04-21:
Og derfor skal jeg ikke gentage de historiske og de mere politiske betragtninger, som justitsministeren er kommet med, men blot ret kort sige, at uanset hvordan forslagsstillerne prioriterer grundlovens § 78, så skal der overhovedet ikke herske nogen tvivl om, at vi i Venstre lægger afstand til al ekstremisme, fundamentalisme, ideologi, der som middel har vold.
Det skal der overhovedet ikke være nogen tvivl om.
Den diskussion håber jeg ikke vi skal til at have i dag, at vi begynder at skyde hinanden i skoene, at der er nogen, der ikke er imod det.
Men det gælder altså ikke bare Hizb-ut-Tahrir, det gælder alle ideologier og alle religioner, der bruger vold som udtryksmiddel.
Dem er vi imod.
Og vi synes, det er vigtigere at få det sagt generelt end altid at jagte nogle, der er af muslimsk herkomst.
Det synes vi ikke er særlig perspektivrigt.
Jeg vil også godt understrege, at når man altid fokuserer på muslimerne, må man forstå, at så er vi andre jo nødt til at sige, at sådan er alle muslimer ikke.
Det er utrolig vigtigt for mig i dag på Venstres vegne at få sagt
: Sådan er alle muslimer ikke.
Og vi vil ikke være med til den dæmonisering af, at alle muslimer skal være ekstremister, for det er de ikke.
Men man kan sagtens finde kristne fundamentalister, kommunistiske fundamentalister osv., og dem er vi imod alle sammen.
Så skal de straffes.
Og jo mere effektiv efterforskningen er, jo flere vi får buret inde for lovovertrædelser, jo bedre naturligvis, så man kan forstå, at det er alvor, at vores retssystem er alvor.
Vi har i øvrigt tillid til, at Rigsadvokaten også kender grundloven, den dag, der er grundlag for at rejse en opløsningssag, så gør Rigsadvokaten det naturligvis.
Vi har fået et referat fra justitsministeren om, hvad der er sket, og naturligvis følger Rigsadvokaten denne organisation – lige så vel som alle andre – som han skal.
Det er hans arbejde.
Så er der en dag grundlag for at rejse en opløsningssag, så kommer den naturligvis, og det behøver vi jo så ikke blande os i.
Men lad det altså ligge helt fast, at for os er det vigtigste, at forbryderne bliver klapset af.
Vi er mere interesseret i, at de er synlige, når det drejer sig om deres politik, deres ekstremisme.
Vi er mere interesseret i, at vi med det våben, som nu er det demokratiske, nemlig ytringsfriheden, kan vise vores foragt for dem, kan tage diskussionen, kan fortælle dem, hvad vi mener om dem, og det kan vi altså kun, hvis de er synlige.
Ud fra det skal jeg på vegne af Venstre, Socialdemokratiet, Det Konservative Folkeparti, Det Radikale Venstre og SF fremsætte følgende: Forslag til vedtagelse
»Folketinget konstaterer, at langt de fleste – herunder også langt de fleste indvandrere og flygtninge – respekterer de grundlæggende demokratiske værdier, som det danske samfund bygger på.
Folketinget tager i den forbindelse kraftigt afstand fra de intolerante og uacceptable holdninger, som Hizb-ut-Tahrir har givet udtryk for.
Folketinget tager justitsministerens redegørelse til efterretning, herunder, at der på baggrund af Rigsadvokatens redegørelse fra 2004 ikke på nuværende tidspunkt er grundlag for at indlede en opløsningssag mod Hizb-ut-Tahrir.
Folketinget noterer sig endvidere, at justitsministeren har tilkendegivet, at det vil kunne blive aktuelt at tage spørgsmålet om en eventuel opløsning af Hizb-ut-Tahrir op på ny, hvis politiets undersøgelse måtte vise, at der vil være grundlag for det.«